Jyväskylän yliopisto                                  MUISTIO
Tietotekniikan laitos                                  22.10.2003
Käki-projekti

HAASTATTELU 02.10.2003

Aika:	02.10.2003 klo. 14.30-15.35
Paikka:	AgC233.1

Osallistujat:	Sami Huttunen
	Eija Pelkkikangas

	Anita Malinen, Kasvatustieteiden tiedekunta, vastaava lehtori

1. Suhteenne HOPSeihin?

Mailinen työskentelee lehtorina aikuiskouluttajan pedagogissa opinnoissa. Opintojen alussa jokainen opiskelija laatii HOPSin, josta opiskelija saa yhden opintoviikon (1 ov).

”Aikuiskouluttajan pedagogiset opinnot on opintokokonaisuus, joka on tarkoitettu ensisijaisesti aikuiskoulutuksen ja vapaan sivistystyön parissa työskenteleville. Aikuiskouluttajan pedagogiset aineopinnot ovat kasvatusalan tutkintoasetuksen 16 §:n tarkoittamia opettajan pedagogisia opintoja, jotka antavat muodollisen opettajakelpoisuuden.”  
Lähde <URL: http://www.jyu.fi/kastdk/kasv/pedaop.shtml>

2. Tämän hetkinen tilanne
- Monellako (%) opiskelijalla on HOPS käytössä?
- Mille opiskelijaryhmälle HOPS tehdään?
- Ovatko nykyiset HOPSit paperilla vai sähköisessä muodossa?
- Miksi olette aloittaneet käyttämään HOPSeja? Mitä niiden käytöllä tavoitellaan?

Tänä vuonna aikuiskouluttajan pedagogisia opintoja opiskelee 85 opiskelijaa ja kaikki tekivät HOPSin. HOPSien rakenne on väljä, ne ovat yksilöllisiä ja ehdottomasti henkilökohtaisia. HOPSissa yhdistetään työ ja opiskelu. Perusideana on tehdä aikuisille sopivaa koulutusta heidän ehdoillaan. Tärkeintä HOPSissa on omien pedagogisten taitojen reflektiivinen tarkastelu. HOPSien tarkoituksena on saada opiskelijat perehtymään omiin pedagogisiin kehitystarpeisiinsa ja vastaamaan kysymykseen: ”Miten haluan opettajana kehittyä tämän vuoden aikana?”. 

3. Prosessi
- Miten HOPS toteutetaan?
- Tekevätkö opiskelijat itse HOPSinsa vai tehdäänkö se yhteistyönä? Jos yhteistyönä niin kenenkä kanssa?
- Mitenkä HOPSin tekemistä on ohjeistettu? Valmis tutkintorakenne pohjana?
- Kuka päättää korvaavuudet? Millainen prosessi se on?
- Kuinka pitkälle aikajaksolle HOPS tehdään yleensä (syksy/kevät/vuosi/koko opiskeluajaksi)?
- Tarkastetaanko HOPSeja välillä? Kuinka usein?
- Hyödynnetäänkö opiskelijoiden tekemiä HOPSeja (esim. kurssisuunnittelu)? 

HOPS-prosessi alkaa kesällä, jolloin opiskelija saa hyväksymiskirjeen opintoihin. Kirje sisältää omaa opettajuutta pohtivan tehtävän. Tämän tehtävän opiskelija ottaa mukaan ensimmäiselle lähiopetusjaksolle. Ensimmäisessä lähiviikolla opiskelijat saavat HOPS-ohjausta. Ensimmäinen ohjaus kestää 4 tuntia. HOPS-keskustelu jatkuu saman viikon aikana pienryhmissä. Tämän jälkeen opiskelijat alkavat kirjoittaa HOPSejaan. Opinnot sisältävät yhteensä yhdeksän lähiopetusjaksoa. 

Lokakuun puolivälissä HOPSeja tarkastetaan. Tarkastus kestää noin yhden tunnin ja siihen osallistuu pienryhmäohjaaja ja opiskelija. Tarkastus voidaan suorittaa face to face tapaamisena, puhelinneuvotteluna tai sähköpostikeskusteluna. Tässä vaiheessa myös katsotaan mahdolliset hyväksiluvut, jotka Malinen hyväksyy. Tämän jälkeen HOPSin allekirjoittavat opiskelija, pienryhmäohjaaja ja mentor (Mentor =  Opiskelijan valitsema luottohenkilö, joka ei saa olla esimiessuhteessa opiskelijaan eikä verisukulainen).

HOPSit tehdään koko opiskelun ajaksi (yhdeksi vuodeksi). HOPSeja voidaan tarkistaa tarvittaessa Tammikuussa. Prosessi päättyy keväällä arviointikeskusteluun, jossa arvioidaan omaa oppimista. Opiskelijalla on keskustelussa mukanaan HOPS, opetuskokeiluraportti ja opetusfilosofia.

4. Toiveet/ odotukset
- Mitä toiveita teillä on sähköisen HOPSin suhteen?

Ensimmäiseksi Malinen toteaa, että nykyistä Korppi-järjestelmää on vaikea käyttää, joten käytettävyys pitää ottaa suunnittelussa huomioon. Sähköisenkin HOPSin tulisi vastata kysymykseen: ”Minkälainen maisteri haluan olla?”, koska HOPS rakentaa tulevaa ammatti-identiteettiä. Malinen ilmoitti kiinnostuksensa sähköisen HOPSin testaukseen.